Gratis hoender vir Nkandla-foto is ‘n foefieŉ Ongemagtigde digitale plakkaat wat glo baie soos ŉ Nando’s-advertensie lyk, doen tans die ronde op sosiale media. ŉ Groep aanhangers van die kitskosrestaurant-groep, wat hulself Fando’s noem, het glo dié plakkaat begin versprei waarop aangedui word dat ŉ persoon ŉ kwart hoender en skyfies gratis sal ontvang indien hulle ŉ foto van pres. Jacob Zuma se Nkandla-tuiste op hul selfone kan wys. “Ongelukkig is die beste dinge in die wêreld nie altyd verniet nie,” het Ashley Stansfield, skakelwesebeampte en advertensiebestuurder van Nando’s, in ŉ verklaring gesê. “Alhoewel ons die humor in dié Fando’s-plakkaat kan sien, het ons nie die plakkaat gemaak nie en kan ons nie aan enigiemand verniet hoender weggee nie – selfs al het hulle ŉ foto van Nkandla.” Volgens Nando’s is dit maklik om te sien dat dié plakkaat ŉ foefie is, as mens die lettertipe en logo mooi bestudeer. Stuur gerus vir ons ‘n foto van die plakkaat na [email protected] as jy hom teëkom.